**Z M L U V A**

**o poskytovaní audítorských a poradenských služieb**

(ďalej len „zmluva“)

uzavretá v zmysle § 269 ods. 2 a nasl. zákona č. 513/1991Zb. Obchodný zákonník v znení neskorších predpisov medzi:

**1. Slovenská konsolidačná, a.s.**

IČO: 35 776 005

so sídlom: Cintorínska 21, 814 99 Bratislava

zapísaná v obchodnom registri Okresného súdu Bratislava I v odd. Sa, vložka č. 2257/B

zastúpená: Ing. Brian Lipták, predseda predstavenstva

Ing. Eduard Čengel, člen predstavenstva

(ďalej len „Spoločnosť“)

a

1. **Audítor, č. licencie**

IČO:

so sídlom:

zapísaná v obchodnom registri Okresného súdu ..., vložka...

zastúpená:

(ďalej len Audítor“),

Spoločnosť a Audítor sú v texte spoločne označovaní ako „zmluvné strany“.

**Preambula**

Zmluvné strany uzatvárajú túto zmluvu na základe výsledkov verejného obstarávania zákazky s nízkou hodnotou na poskytnutie služby, ktoré realizoval verejný obstarávateľ v zmysle ust. § 117 ods. 1 zákona č. 343/2015 Z. z. o verejnom obstarávaní a o zmene a doplnení niektorých zákonov, a ktorej predmetom je „Audit individuálnej účtovnej závierky zostavenej za účtovné obdobia rokov 2020 až 2023, overenie súladu výročnej správy vyhotovenej za účtovné obdobia rokov 2020 až 2023 s účtovnou závierkou za príslušný rok a poskytovanie účtovného poradenstva". Zmluvné strany súčasne vyhlasujú, že táto zmluva je čo do vecných a právnych parametrov v súlade s požiadavkami predmetného verejného obstarávania.

**Článok 1**

**Predmet zmluvy**

1. Audit riadnej individuálnej účtovnej závierky za účtovné obdobia 2020, 2021, 2022 a 2023:
	1. Predmetom zmluvy je audit riadnych individuálnych účtovných závierok Spoločnosti, zostavených za rok končiaci sa 31.decembra 2020, za rok končiaci sa 31.decembra 2021, za rok končiaci sa 31.decembra 2022 a za rok končiaci sa 31.decembra 2023 podľa zákona č. 423/2015 Z. z. zákona o štatutárnom audite v znení neskorších predpisov.
	2. Predmetom zmluvy je ďalej overenie súladu výročných správ s riadnymi individuálnymi účtovnými závierkami za roky končiace sa 31. decembra 2020, 31. decembra 2021, 31. decembra 2022 a 31. decembra 2023.

1.3 Na základe vykonania prác podľa bodu 1.1. a 1.2 tohto článku výsledkom auditu je:

* + - 1. vydanie správ Audítora o overení riadnych individuálnych účtovných závierok za jednotlivé účtovné obdobia a o overení súladu výročných správ s príslušnou riadnou individuálnou účtovnou závierkou,
			2. vypracovanie listov odporúčaní pre vedenie Spoločnosti v prípade, ak Audítor popri audite zistí nedostatky a na základe týchto zistení navrhne odporúčania alebo ak o to Spoločnosť požiada,
			3. vydanie dodatkov správ Audítora, v ktorých uvedie informácie a vyjadrí svoj názor na údaje vo výročných správach podľa zákona č. 431/2002 Z. z. o účtovníctve v znení neskorších predpisov v prípade, ak Spoločnosť vypracuje výročné správy až po dátume vydania správy Audítora.
			4. Audítor po preskúmaní účtovných dokladov a účtovných operácií predloží priebežné správy vždy po ukončení overovania.
1. Poskytovanie konzultačných a poradenských služieb najmä z oblasti účtovníctva a výkazníctva za obdobie trvajúce 48 mesiacov od 01.09.2020 do 31.08.2024 na základe požiadaviek Spoločnosti. Poradenstvo bude zamerané na dodržiavanie zákona č. 431/2002 Z. z. o účtovníctve v znení neskorších predpisov, Opatrenia MF SR č. 23054/2002-92, ktorým sa ustanovujú podrobnosti o postupoch účtovania platných pre Spoločnosť a súvisiacich aktuálnych právnych predpisov, platných počas trvania tejto zmluvy.

**Článok 2**

**Plnenie zmluvy – Audit riadnej individuálnej účtovnej závierky**

1. Predpokladaný časový rozvrh overenia riadnej individuálnej účtovnej závierky a auditu vykonaných v priestoroch Spoločnosti je takýto:

|  |  |
| --- | --- |
| Plánovanie auditu a predbežné audítorské postupy | september - december príslušného roka |
| Záverečné práce auditu | do 16 .marca príslušného roka |
| Vypracovanie správy Audítora a listu odporúčaní | do 31. marca príslušného roka |

1. Kľúčový audítorský partner je prvotne zodpovedný za vykonanie auditu a je poverený podpísaním správy Audítora. Kľúčovým audítorským partnerom je *titl. meno priezvisko, č. licencie: ....*
2. Predbežné termíny sa môžu zmeniť podľa okolností na základe písomnej dohody obidvoch zmluvných strán. Spoločnosť predloží konečnú hlavnú účtovnú knihu, obratovú predvahu, nečistopis účtovných výkazov, poznámky a všetky údaje potrebné pre audit do 12. marca príslušného roka.
3. Spoločnosť poskytne Audítorovi aktuálne vyhlásenie. Vzor vyhlásenia bude Spoločnosti odovzdaný pri podpise tejto zmluvy.
4. Postup auditu je oprávnený s Audítorom prerokúvať: *titl. meno priezvisko, titl. meno priezvisko, ...* alebo určení poverení zamestnanci Spoločnosti. Osobné rokovania v súvislosti s auditom sa uskutočnia podľa potrieb pri začatí auditu, po I. etape auditu a pred skončením auditu. Presné termíny osobných rokovaní sa určia po dohode obidvoch zmluvných strán.
5. Zmluvné strany sú povinné bez zbytočného odkladu písomne (e-mailom) informovať druhú zmluvnú stranu o akejkoľvek zmene kontaktných údajov uvedených v tejto zmluve (napr. zmena alebo rozšírenie kontaktných e-mailových adries klienta alebo poskytovateľa a pod.) alebo ich adresy doručovania, pričom za splnenie tejto informačnej povinnosti sa bude považovať i uvedenie novej adresy v prípadnom dodatku tejto zmluvy.
6. Po premietnutí úprav na základe auditu budú návrhy správ a list odporúčaní pred ich definitívnym vydaním predložené: *titl. meno priezvisko titl. meno priezvisko, ...*
7. Spoločnosť zabezpečí získavanie informácií formou potvrdení od jeho obchodných partnerov podľa požiadaviek Audítora a v zmysle zákona č. 423/2015 Z. z. zákona o štatutárnom audite v znení neskorších predpisov. Náklady na tieto postupy uhradí Spoločnosť.

**Článok 3**

**Plnenie zmluvy – Poskytovanie konzultačných a poradenských služieb**

1. V súvislosti s plnením predmetu zmluvy vo veci poskytovania konzultačných a poradenských služieb sa budú uskutočňovať stretnutia v sídle Spoločnosti, predmetom ktorých budú najmä konzultácie z oblasti účtovníctva a výkazníctva súvisiace s analýzou a uplatňovaním prípadných legislatívnych zmien v podmienkach SK, a.s. a konzultácie k vybraným účtovným prípadom aktuálneho obdobia.
2. Na základe požiadavky Spoločnosti budú konzultácie poskytované formou operatívnych stretnutí, telefonických konzultácii, prípadne otázky a odpovede na budú zaslané písomne formou e-mailu. Program operatívnych stretnutí bude dojednaný vopred, pričom Audítor bude zvyčajne vopred informovaný o plánovanom programe stretnutia.
3. Spoločnosť sa zaväzuje poskytnúť Audítorovi všetky potrebné podklady a úplné informácie, ktoré Audítor potrebuje na riadne vykonávanie činností podľa článku 1 bodu 2 a článku 3 tejto zmluvy.
4. Požiadavky zasielané e-mailom budú zaslané elektronicky na adresu Audítora: *email@email.sk**.*
5. Otázky a dopyty sú za Spoločnosť oprávnení Audítorovi zasielať nasledovní zamestnanci: *titl. meno priezvisko titl. meno priezvisko, ...*.
6. Služby poskytované Audítorom podľa článku 1 bodu 2 a článku 3 tejto zmluvy neprekročia časový rozsah 150 hodín počas celého trvania tejto zmluvy.

##### Článok 4

##### Cena

1. Zmluvné strany si dohodli celkovú cenu za plnenie predmetu zmluvy uvedeného v článku 1 tejto zmluvy najviac vo výške **...... EUR bez DPH**. Celková cena je dohodnutá ako cena maximálna, tzn. cena, ktorú nie je prípustné prekročiť § 6 ods.2 zák. č. 18/1996 Z. z. o cenách v znení neskorších predpisov. Dohodnutá celková cena je konečná, za predpokladu, že bude vyčerpaný celý časový rozsah konzultačných a poradenských služieb uvedený v článku 3 bod 6 tejto zmluvy. V prípade, ak nedôjde k úplnému vyčerpaniu časového rozsahu, bude výška ceny upravená podľa reálne poskytnutého rozsahu konzultačných a poradenských služieb vyfakturovaných v zmysle článku 4 bod 4 tejto zmluvy. Dohodnutá celková cena pokrýva všetky poskytnuté služby zo strany Audítora pre Spoločnosť počas trvania tejto zmluvy a Spoločnosť nie je povinná uhrádzať Audítorovi žiadne iné sumy nad rámec dohodnutej celkovej ceny za služby poskytnuté v zmysle tejto zmluvy.
2. Zmluvné strany si dohodli cenu za plnenie predmetu zmluvy uvedeného v článku 1 bod 1 tejto zmluvy v nasledovnej štruktúre:

**Cena bez DPH za poskytované audítorské služby za rok 2020: ... EUR**

 (slovom: ... euro bez DPH)

**Cena bez DPH za poskytované audítorské služby za rok 2021: ... EUR**

 (slovom: ... euro bez DPH)

**Cena bez DPH za poskytované audítorské služby za rok 2022: ... EUR**

 (slovom: ... euro bez DPH)

**Cena bez DPH za poskytované audítorské služby za rok 2023: ... EUR**

 (slovom: ... euro bez DPH)

1. Cena za plnenie predmetu uvedená v bode 2 tohto článku sa bude fakturovať priebežne podľa jednotlivých etáp takto:
	1. Cena za poskytované audítorské služby za rok 2020:

|  |  |  |
| --- | --- | --- |
|  | **Dátum** | **Suma bez DPH** |
| 1. časť ceny  | do 30.11. 2020, resp. ku dňu začatia I. etapy auditu | *60 % z ceny\** |
| 2. časť ceny | do 20.03. 2021 | *30 % z ceny\** |
| 3. časť ceny | 29.3.2021, resp. do 10 dní od ukončenia poskytovania služieb podľa čl. 2 | *10 % z ceny\** |

* 1. Cena za poskytované audítorské služby za rok 2021:

|  |  |  |
| --- | --- | --- |
|  | **Dátum** | **Suma bez DPH** |
| 1. časť ceny | do 30.11. 2021, resp. ku dňu začatia I. etapy auditu | *60 % z ceny\** |
| 2. časť ceny | do 20.03. 2022 | *30 % z ceny\** |
| 3. časť ceny | 29.3.2022, resp. do 10 dní od ukončenia poskytovania služieb podľa čl. 2 | *10 % z ceny\** |

* 1. Cena za poskytované audítorské služby za rok 2022:

|  |  |  |
| --- | --- | --- |
|  | **Dátum** | **Suma bez DPH** |
| 1. časť ceny | do 30.11. 2022, resp. ku dňu začatia I. etapy auditu | *60 % z ceny\** |
| 2. časť ceny | do 20.03. 2023 | *30 % z ceny\** |
| 3. časť ceny | 29.3.2023, resp. do 10 dní od ukončenia poskytovania služieb podľa čl. 2 | *10 % z ceny\** |

* 1. Cena za poskytované audítorské služby za rok 2023:

|  |  |  |
| --- | --- | --- |
|  | **Dátum** | **Suma bez DPH** |
| 1. časť ceny | do 30.11. 2023, resp. ku dňu začatia I. etapy auditu | *60 % z ceny\** |
| 2. časť ceny | do 20.03. 2024 | *30 % z ceny\** |
| 3. časť ceny | 29.3.2024, resp. do 10 dní od ukončenia poskytovania služieb podľa čl. 2 | *10 % z ceny\** |

*Pozn.: \* Sumy bez DPH sa budú podľa možnosti zaokrúhľovať na celé stovky*

1. Zmluvné strany si dohodli cenu za plnenie predmetu zmluvy uvedeného v článku 1 bode 2 a článku 3 tejto zmluvy nasledovne:

Cena bez za poskytované poradenstvo: ... EUR/hod.

150 hodín x ... EUR/hod.: ... EUR

**Celkom za konzultačné a poradenské služby bez DPH: ... EUR**

(slovom : ... euro)

1. Za poskytnuté služby v zmysle článku 1 bod 2 a článku 3 tejto zmluvy vystaví Audítor faktúru. Obsahom faktúry vystavenej Audítorom za služby poskytnuté v zmysle článku 1 bod 2 a článku 3 tejto zmluvy poskytovanie konzultačných a poradenských služieb bude výpočet ceny za poskytnuté služby, ktorá bude predstavovať dohodnutú zmluvnú hodinovú cenu uvedenú v článku 4 bod 4 tejto zmluvy vynásobenú príslušným hodinovým časovým rozsahom reálne poskytnutých služieb v danom mesiaci. Prílohou k faktúre bude zoznam so špecifikáciou služieb a časového rozsahu vynaloženého na tieto služby odsúhlasený poverenými zamestnancami Spoločnosti: *titl. meno priezvisko titl. meno priezvisko, ...*. V prípade ak v niektorom kalendárnom mesiaci nedôjde k plneniu, tzn. Audítor nebol požiadaný Spoločnosťou o poskytnutie konzultačných a poradenských služieb, Audítor faktúru nevystaví.
2. Všetky faktúry budú splatné do 14 dní od ich doručenia na bankový účet Audítora, ktorý bude uvedený na faktúrach.
3. Audítor môže pozastaviť poskytovanie služieb z dôvodov neuhradenia splatnej faktúry. V takomto prípade Audítor oznámi Spoločnosti zmenu harmonogramu prác, ktorá nadobudne platnosť po zaplatení neuhradených splatných faktúr. Audítor nevydá podpísanú správu Audítora a list odporúčaní, ak Spoločnosť nezaplatila za vykonaný audit podľa tohto článku.
4. Audítor berie na vedomie, že v zmysle zákona č. 215/2019 Z. z. o zaručenej elektronickej fakturácii a centrálnom ekonomickom systéme a o doplnení niektorých zákonov (ďalej len „zákon č. 215/2019“) mu vznikne povinnosť vydávať, okrem faktúry podľa ods. 3 a ods. 5 tohto článku zmluvy, aj zaručenú elektronickú faktúru podľa zákona č. 215/2019. Spoločnosť berie na vedomie, že v zmysle zákona č. 215/2019 mu vznikne povinnosť prijímať od Audítora, okrem faktúry podľa ods. 3 a ods. 5. tohto článku zmluvy, aj zaručenú elektronickú faktúru, ktorú bude povinný vydávať Audítor podľa zákona č. 215/2019.

**Článok 5**

**Záväzok mlčanlivosti a ochrana osobných údajov**

1. Audítor sa zaväzuje zachovávať mlčanlivosť o všetkých skutočnostiach získaných od Spoločnosti počas i po skončení poskytovania služieb podľa tejto zmluvy bez časového obmedzenia.
2. Zmluvné strany sa dohodli, že v prípade, ak Audítor poruší svoj záväzok mlčanlivosti, Spoločnosť je oprávnená uplatniť voči nemu nárok na zmluvnú pokutu vo výške rovnajúcej sa dohodnutej cene za plnenie predmetu tejto zmluvy. Zaplatením zmluvnej pokuty nie je dotknutý nárok Spoločnosti na náhradu škody v celom rozsahu, ktorá jej vznikla v dôsledku porušenia povinnosti Audítora.
3. Audítor spracúva a chráni osobné údaje v súlade s ustanoveniami Nariadenia Európskeho Parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (ďalej len „GDPR“) a zákona č. 18/2018 Z.z. o ochrane osobných údajov a o zmene a doplnení niektorých zákonov, ako aj so všetkými všeobecne záväznými právnymi predpismi, ktoré ich vykonávajú.
4. Počas predzmluvných vzťahov ako aj počas samotného poskytovania služieb zo strany Audítora, Spoločnosť môže poskytovať Audítorovi osobné údaje rôznych fyzických osôb. Spoločnosť týmto prehlasuje, že je oprávnená tieto osobné údaje Audítorovi poskytnúť. Audítor sa pre účely tejto zmluvy považuje za prevádzkovateľa týchto osobných údajov v zmysle čl. 4 ods. 7 GDPR, pričom účel a prostriedky spracúvania osobných údajov Audítorom sú stanovené v zákone č. 423/2015 Z. z. o štatutárnom audite v znení neskorších predpisov.
5. Zmluvné strany a ich zamestnanci sú povinní v zmysle GDPR zachovávať mlčanlivosť o všetkých osobných údajoch, s ktorými prídu do styku v súvislosti s plnením tejto zmluvy. Tieto osobné údaje nemôžu využívať ani pre osobnú potrebu, nemôžu ich zverejniť a nikomu poskytnúť ani sprístupniť. Povinnosť zachovávať mlčanlivosť podľa tohto bodu trvá aj po prípadnom zániku tejto zmluvy.

#### Článok 6

**Platnosť zmluvy**

1. Platnosť zmluvy je 48 mesiacov odo dňa jej účinnosti, tzn. **od 01.09.2020 do 31.08.2024**.
2. Zmluvný vzťah založený touto zmluvou možno predčasne ukončiť dohodou zmluvných strán, výpoveďou alebo odstúpením od zmluvy.
3. Obe zmluvné strany majú právo zmluvu z akéhokoľvek dôvodu písomne vypovedať s mesačnou výpovednou lehotou, ktorá začne plynúť prvý deň mesiaca nasledujúcom po mesiaci, v ktorom bola výpoveď doručená druhej zmluvnej strane. V takomto prípade má Audítor nárok na úhradu už uskutočnených výkonov.
4. V prípade závažného porušenia povinností zmluvných strán môžu zmluvné strany odstúpiť od tejto zmluvy okamžite. V prípade odstúpenia od zmluvy z dôvodu jej porušenia, Audítor má nárok na úhradu už uskutočnených výkonov. Týmto nie je dotknutý nárok oboch zmluvných strán na náhradu škody spôsobenej druhou zmluvnou stranou.
5. Za závažné porušenie povinností zmluvných strán sa považuje najmä nedodržanie lehôt dohodnutých v článku 2 tejto zmluvy, porušenie záväzku mlčanlivosti v zmysle článku 5 tejto zmluvy a opakované porušenie povinností vyplývajúcich z článku 3 bod 1 zmluvy.
6. Odstúpenie od zmluvy musí mať písomnú formu, musí byť doručené druhej zmluvnej strane a musí v ňom byť uvedený dôvod, inak je neplatné. Doručením sa rozumie doručenie písomnosti doporučene poštou s doručenkou preukazujúcou doručenie na adresu adresáta uvedenú v záhlaví tejto zmluvy. Za deň doručenia písomnosti sa pokladá aj deň, v ktorý niektorá zo zmluvných strán tejto zmluvy, ktorá je adresátom, odoprie doručovanú písomnosť prevziať alebo v ktorý márne uplynie úložná doba pre vyzdvihnutie si zásielky na pošte, doručovanej poštou niektorej zo zmluvných strán, alebo v ktorý je na zásielke, doručovanej poštou niektorej zo zmluvných strán, preukázateľne pracovníkom pošty vyznačená poznámka, že „adresát sa odsťahoval“, „adresát je neznámy“ alebo iná poznámka podobného významu.

###### **Článok 7**

##### Spoločné a záverečné ustanovenia

* + - 1. Zmluvné strany vyhlasujú, že ich prioritou je riadne a včasné plnenie tejto zmluvy a akékoľvek prípadné spory medzi zmluvnými stranami budú riešiť tak, aby žiadnym spôsobom nebolo narušené jej riadne a včasné plnenie.
			2. Audítor je držiteľom licencie na poskytovanie audítorských služieb ***číslo xxx*** podľa zákona č. 423/2015 Z. z. zákona o štatutárnom audite v znení neskorších predpisov.
			3. Zmluva je vyhotovená v štyroch (4) rovnopisoch, z toho dva (2) rovnopisy sú určené pre Spoločnosť a dva (2) rovnopisy sú určené pre Audítora.
			4. Zmena tejto zmluvy je možná len písomnou dohodou zmluvných strán, formou dodatkov k zmluve.
			5. Právne vzťahy, ktoré nie sú upravené touto zmluvou, sa riadia Obchodným zákonníkom č. 513/1991 Zb., v znení neskorších predpisov, zákonom č. 423/2015 Z. z. zákona o štatutárnom audite v znení neskorších predpisov, medzinárodnými audítorskými štandardami a ostatnými príslušnými ustanoveniami platných právnych predpisov SR.
			6. Spoločnosť súhlasí so skutočnosťou, že v prípade ak Audítor zaviní svojou činnosťou škodu Spoločnosti, bude možné poskytnúť údaje týkajúce sa Spoločnosti poisťovni, v ktorej je Audítor poistený, a to v nevyhnutne potrebnom rozsahu, výlučne za účelom riešenia tejto poistnej udalosti a len na základe písomného súhlasu Spoločnosti v Spoločnosťou odsúhlasenom rozsahu.
			7. Zmluvné strany sa dohodli, že Audítor v prípade ukončenia platnosti zmluvy je oprávnený poskytnúť nastupujúcemu audítorovi/audítorskej spoločnosti informácie získané plnením predmetu tejto zmluvy len na základe písomného súhlasu Spoločnosti v Spoločnosťou odsúhlasenom rozsahu.
			8. Audítor môže v prípade potreby sprístupniť audítorský spis pre účely obvyklého kontrolného procesu inému partnerovi na zákazke, alebo pre účely kontroly služieb Audítora v zmysle zákona o audítoroch a predpisov upravujúcich poskytovanie audítorských služieb inému audítorovi a/alebo slovenským orgánom regulujúcim poskytovanie týchto služieb len na základe písomného súhlasu Spoločnosti v Spoločnosťou odsúhlasenom rozsahu.
			9. Ak niektoré ustanovenia tejto zmluvy nie sú celkom alebo sčasti účinné alebo neskôr stratia účinnosť, nie je tým dotknutá platnosť ostatných ustanovení. Namiesto neúčinných ustanovení a na vyplnenie medzier sa použije úprava, ktorá, pokiaľ je to právne možné, sa čo najviac približuje zmyslu a účelu tejto zmluvy, pokiaľ pri uzatváraní tejto zmluvy zmluvné strany túto otázku brali do úvahy.
			10. Táto zmluva bude v zmysle ustanovení zákona č. 211/2000 Z. z. o slobodnom prístupe k informáciám a o zmene a doplnení niektorých zákonov Spoločnosťou zaslaná v elektronickej podobe Úradu vlády SR na zverejnenie v Centrálnom registri zmlúv po jej podpísaní obidvoma zmluvnými stranami.
			11. Táto zmluva nadobúda platnosť dňom jej podpísania obidvomi zmluvnými stranami a účinnosť v súlade s ust. § 47a ods. 2 Občianskeho zákonníka **dňa 01.09.2020**.
			12. Zmluvné strany vyhlasujú, že si túto zmluvu prečítali, jej obsahu porozumeli a na znak toho, že obsah tejto zmluvy zodpovedá ich skutočnej a slobodnej vôli, ju podpísali.

V Bratislave dňa, .................. V .... dňa, ..................

Spoločnosť Audítor

 **…………………............. ……………….........**

 **Ing. Brian Lipták**

 predseda predstavenstva

Slovenská konsolidačná, a.s.

 **…………………….........**

 **Ing. Eduard Čengel**

 člen predstavenstva

Slovenská konsolidačná, a.s.